b'\n_START_ARTICLE_\nFyrilund kirke\n_START_PARAGRAPH_\nFyrilund kirke var ei kirke p\xc3\xa5 Kirkhus i Kongsvinger. I middelalderen og enn\xc3\xa5 ei stund inn i nyere tid utgjorde det n\xc3\xa5v\xc3\xa6rende Brandval sogn to sogn: Fyrilund sogn og Berger sogn. De to tilh\xc3\xb8rende kirkene var begge forfalne og ubrukelige og ble nedlagte da ei ny kirke felles for de to sogna ble oppf\xc3\xb8rt p\xc3\xa5 Brandval etter kongelig bevilling 29. august 1648. Fyrilund er det gamle navnet p\xc3\xa5 Kirkhus i Brandval, og Kirkhus har sitt navn fra kirka som sto der. Denne kirkas sogn m\xc3\xa5 ha omfatta den nordlige delen av Brandval sogn og Berger sogn den s\xc3\xb8rlige. Et brev forteller at Gj\xc3\xb8lstad p\xc3\xa5 vestsida av Gl\xc3\xa5ma h\xc3\xb8rte til Berger sogn, s\xc3\xa5 elva var ikke delelinje. Fyrilund kirke var i den katolske tida via til Laurentius. I et byggeregnskap fra den f\xc3\xb8rste halvdelen av 1600-tallet nevnes det at de to klokkene fra Berger kirke og Fyrilund kirke ble st\xc3\xb8pt om til en ny en til den nye Brandval kirke. Disse to veide tilsammen 54 kilogram. I tillegg til dette ble det kj\xc3\xb8pt inn 216 kilogram malm for \xc3\xa5 st\xc3\xb8pe den nye klokka. Klokkene i de to gamle kirkene kan alts\xc3\xa5 ikke ha v\xc3\xa6rt s\xc3\xa6rlig store. Biskop Jens Nilss\xc3\xb8n skriver i sine opptegnelser fra bispevisitasen i 1597 at Fyrilund kirke da holdt gudstjeneste hver fjerde s\xc3\xb8ndag.'